Diari Oficial de la Generalitat Valenciana


Sumari del DOGV 3402, del 29-12-1998 (1998/11498)

REIAL DECRET 2.673/1998, d'11 de desembre, sobre el traspàs a la Comunitat Valenciana de la gestió realitzada per l'Institut Nacional d'Ocupació, en l'àmbit del treball, l'ocupació i la formació.
---------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1998/12/11/2673/dof/vci/html**

### Dades del document

Número de DOGV
:   3402

Data del DOGV
:   29-12-1998

Secció del DOGV
:   I. DISPOSICIONS GENERALS

Número del document
:   1998/11748


Data del document
:   11-12-1998

Organisme emissor
:   Ministeri d'Administracions Públiques

Tipus de document
:   Reial decret

Anàlisi jurídica

REIAL DECRET 2.673/1998, d'11 de desembre, sobre el traspàs a la Comunitat Valenciana de la gestió realitzada per l'Institut Nacional d'Ocupació, en l'àmbit del treball, l'ocupació i la formació. [1998/M11170]
  
La Constitució, en l'article 149.1.13, reserva a l'estat la competència exclusiva sobre les bases i la coordinació de la planificació general de l'activitat econòmica, i en el mateix article 149.1.7 estableix que l'estat té competència exclusiva en matèria de legislació laboral, sense perjudici de la seua execució pels òrgans de les comunitats autònomes.
  
En l'article 149.1.30 de la Constitució, s'estableix la competència exclusiva de l'estat sobre la regulació de les condicions d'obtenció, expedició i homologació de títols acadèmics i professionals i normes bàsiques per al desplegament de l'article 27 de la Constitució; aquest article reconeix el paper dels poders públics quant a la programació general de l'ensenyament, la inspecció i l'homologació del sistema educatiu, per a garantir el compliment de les lleis. L'article 30 de la Llei Orgànica 1/1990, de 3 d'octubre, d'Ordenació General del Sistema Educatiu, per la seua banda, remet l'ordenació de la formació professional ocupacional a la seua normativa específica de caràcter laboral.
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, estableix en l'article 33.1 que correspon a la Generalitat Valenciana l'execució de la legislació de l'estat en matèria laboral, assumint les facultats, competències i serveis que en aquest àmbit i quant a execució ostenta a hores d'ara l'estat pel que fa a les relacions laborals, sense perjudici de l'alta inspecció d'aquest. Així mateix, l'article 35 disposa que la Generalitat Valenciana té plena sobre la regulació i l'administració de l'ensenyament en tota la seua extensió, nivells i graus, modalitats i especialitats, en l'àmbit de les seues competències, sense perjudici del que disposa l'article 27 de la Constitució i les lleis orgàniques que, d'acord amb l'apartat 1 de l'article 81 d'aquesta, el despleguen, de les facultats que atribueix a l'estat l'article 149.1.30 de la Constitució i de l'alta inspecció necessària per al seu compliment i la seua garantia. Finalment, l'article 34.1.1 indica que, d'acord amb les bases i l'ordenació de l'activitat econòmica general i la política monetària de l'estat, correspon a la Generalitat Valenciana, en els termes del que disposen els articles 38 i 131, i 149.1.11 i 13 de la Constitució, la competència exclusiva en matèria de planificació de l'activitat econòmica de la comunitat.
  
En conseqüència, pertoca que la Comunitat Valenciana assumisca les funcions en matèria de gestió del treball, l'ocupació i la formació que exerceix l'administració de l'estat.
  
Finalment, el Reial Decret 4.015/1982, de 29 de desembre, determina les normes i el procediment a què han d'ajustar-se els traspassos de funcions i serveis de l'administració de l'estat a la Comunitat Valenciana.
  
De conformitat amb el que disposa el reial decret esmentat, que també regula el funcionament de la Comissió Mixta de Transferències prevista en la disposició transitòria quarta de l'Estatut d'Autonomia de la Comunitat Valenciana, aquesta comissió va adoptar, en la reunió del dia 20 de juliol de 1998, l'oportú acord, la virtualitat pràctica del qual exigeix la seua aprovació per part del Govern mitjançant reial decret.
  
En virtut d'això, en compliment del que disposa la disposició transitòria quarta de l'Estatut d'Autonomia de la Comunitat Valenciana, a proposta del ministre d'Administracions Públiques i després de la deliberació prèvia del Consell de Ministres del dia 11 de desembre de 1998,
  
DECRETE
  
Article 1
  
S'aprova l'acord de la Comissió Mixta de Transferències prevista en la disposició transitòria quarta de l'Estatut d'Autonomia de la Comunitat Valenciana, adoptat pel Ple d'aquesta Comissió en la reunió del dia 20 de juliol de 1998, pel qual es traspassen a la Comunitat Valenciana les funcions i els serveis en matèria de gestió del treball, l'ocupació i la formació, i que es transcriu com a annex d'aquest reial decret.
  
Article 2
  
En conseqüència, queden traspassats a la Comunitat Valenciana les funcions i els serveis, així com els béns, els drets, les obligacions, els mitjans personals i els crèdits pressupostaris corresponents, en els termes que resulten del propi acord i de les relacions annexes.
  
Article 3
  
El traspàs a què fa referència aquest reial decret tindrà efecte a partir de la data indicada en l'acord de l'esmentada comissió mixta, sense perjudici que l'Institut Nacional d'Ocupació (Inem) o altres òrgans competents produïsquen, fins a l'entrada en vigor d'aquest reial decret, si escau, els actes administratius necessaris per al manteniment dels serveis en el mateix règim i nivell de funcionament que tingueren en el moment de l'adopció de l'acord.
  
Article 4
  
Els crèdits pressupostaris que es determinen de conformitat amb la relació número 5 de l'annex seran donats de baixa en els corresponents conceptes pressupostaris i transferits pel Ministeri d'Economia i Hisenda als conceptes habilitats en la secció 32 dels pressupostos generals de l'estat, destinats a finançar el cost dels serveis assumits per les comunitats autònomes, una vegada es remeten al departament esmentat, per part de l'Oficina Pressupostària del Ministeri de Treball i Afers Socials, els respectius certificats de retenció de crèdit, per a complir el que disposa la vigent Llei 65/1997, de 30 de desembre, de Pressupostos Generals de l'Estat per a 1998.
  
DISPOSICIÓ FINAL
  
Única
  
Aquest reial decret entrarà en vigor l'endemà de la publicació en el Boletín Oficial del Estado.
  
Madrid, 11 de desembre de 1998
  
 El ministre d'Administracions Públiques
  
Mariano Rajoy Brey
  
Joan CarlEs R.
  
ANNEX
  
El senyor Antonio Bueno Rodríguez i la senyora Catalina Escuín Palop, secretaris de la Comissió Mixta prevista en la disposició transitòria quarta de l'Estatut d'Autonomia de la Comunitat Valenciana, certifiquen:
  
Que en el Ple de la Comissió Mixta de Transferències, celebrat el dia 20 de juliol de 1998, es va adoptar un acord sobre el traspàs a la Comunitat Valenciana de les funcions i els serveis en matèria de gestió del treball, l'ocupació i la formació, en els termes que a continuació s'expressen:
  
A) Normes constitucionals, estatutàries i legals en què s'empara el traspàs
  
La Constitució, en l'article 149.1.13, reserva a l'estat la competència exclusiva sobre les bases i la coordinació de la planificació general de l'activitat econòmica i estableix en el mateix article 149.1.7, que l'estat té competència exclusiva en matèria de legislació laboral, sense perjudici de la seua execució pels òrgans de les comunitats autònomes.
  
Així mateix, l'article 149.1.30 de la Constitució estableix la competència exclusiva de l'estat sobre la regulació de les condicions d'obtenció, expedició i homologació de títols acadèmics i professionals i normes bàsiques per al desplegament de l'article 27 de la Constitució; aquest article reconeix, per la seua banda, el paper dels poders públics quant a la programació general de l'ensenyament, la inspecció i l'homologació del sistema educatiu, per a garantir el compliment de les lleis. D'altra banda, l'article 30 de la Llei Orgànica 1/1990, de 3 d'octubre, d'Ordenació General del Sistema Educatiu, remet l'ordenació de la formació professional ocupacional a la seua normativa específica de caràcter laboral.
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, estableix en l'article 33.1 que correspon a la Generalitat Valenciana l'execució de la legislació de l'estat en matèria laboral, assumint les facultats, competències i serveis que en aquest àmbit i quant a l'execució ostenta a hores d'ara l'estat pel que fa a les relacions laborals, sense perjudici de l'alta inspecció d'aquest.
  
Així mateix, l'article 35 disposa que la Generalitat Valenciana té la competència plena sobre la regulació i l'administració de l'ensenyament en tota la seua extensió, nivells i graus, modalitats i especialitats, en l'àmbit de les seues competències, sense perjudici del que disposa l'article 27 de la Constitució i les lleis orgàniques que, d'acord amb l'apartat 1 de l'article 81 d'aquesta, el despleguen, de les facultats que atribueix a l'estat l'article 149.1.30 de la Constitució i de l'alta inspecció necessària per al seu compliment i la seua garantia. Finalment l'article 34.1.1 indica que, d'acord amb les bases i l'ordenació de l'activitat econòmica general i la política monetària de l'estat, correspon a la Generalitat Valenciana, en els termes del que disposen els articles 38 i 131 i l'article 149.1.11 i 13 de la Constitució, la competència exclusiva en matèria de planificació de l'activitat econòmica de la Comunitat.
  
Finalment, la disposició transitòria quarta de l'Estatut d'Autonomia de la Comunitat Valenciana i el Reial Decret 4.015/1982, de 29 de desembre, regulen la forma i les condicions a què han d'ajustar-se els traspassos de funcions i serveis de l'administració de l'estat a la Comunitat Valenciana.
  
En conseqüència, pertoca que la Comunitat Valenciana assumisca les funcions en matèria de gestió del treball, l'ocupació i la formació que exerceix l'administració de l'estat.
  
B) Funcions i serveis de l'administració de l'estat que assumeix la Comunitat Valenciana
  
Es traspassen a la Comunitat Valenciana les funcions de gestió que, en matèria de treball, ocupació i formació, realitza l'Institut Nacional d'Ocupació (Inem) i, en conseqüència, la comunitat autònoma assumeix, dins del seu àmbit territorial, les funcions i els serveis corresponents a la dita gestió i, en particular, les que a continuació s'indiquen:
  
1. En matèria de mediació en el mercat de treball
  
a) Les funcions d'execució, en matèria de mediació laboral, i en especial les indicades en els apartats 2 i 3 de l'article 42 de la Llei 51/1980, de 8 d'octubre, Bàsica d'Ocupació, sobre inscripció i registre dels demandants d'ocupació, i l'obligació dels treballadors de comunicar l'acabament del contracte de treball.
  
b) Les funcions d'execució relatives a l'obligació dels empresaris de registrar o, si escau, comunicar els contractes laborals, establides en l'article 16.1 del Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors, així com la comunicació a l'oficina d'ocupació de l'acabament del contracte de treball, d'acord amb l'article 42.3 de la Llei 51/1980, de 8 d'octubre, Bàsica d'Ocupació.
  
c) L'autorització de les agències de col·locació, l'àmbit d'actuació de les quals no supere el del territori de la Comunitat Valenciana, en els termes establits en l'article 16.2 del Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors, i el Reial Decret 735/1995, de 5 de maig, pel qual es regulen les agències de col·locació sense finalitats lucratives i els serveis integrats per a l'ocupació.
  
En el supòsit d'agències de col·locació l'activitat de les quals no quede limitada a l'àmbit territorial de la Comunitat Valenciana i, conseqüentment, no corresponga la seua autorització a aquesta comunitat autònoma, haurà de sol·licitar-se un informe preceptiu de la Comunitat Valenciana amb caràcter previ a l'autorització per part de l'Institut Nacional d'Ocupació. L'autorització de les agències de col·locació per part de l'Institut Nacional d'Ocupació, pel que fa a l'àmbit territorial d'aquesta comunitat autònoma, haurà d'adoptar-se respectant els criteris operatius fixats per la Comunitat Valenciana en el seu àmbit territorial.
  
d) Les funcions de l'Institut Nacional d'Ocupació al territori de la Comunitat Valenciana, relatives a les activitats de la xarxa Eures (European Employment Services), definida en la Decisió de la Comissió Europea de 22 d'octubre de 1993 (Diario Oficial de las Comunidades Europeas L-274/32).
  
En tot cas, s'utilitzarà el sistema d'informació que suporta la xarxa informàtica i la base de dades Eures, administrada directament per la Comissió Europea (DGV), i es garantirà la coordinació entre els euroconsellers de la Comunitat Valenciana i els que integren la resta de la xarxa estatal Eures.
  
L'Institut Nacional d'Ocupació incorporarà el finançament de les activitats que planifiquen els euroconsellers de la xarxa Eures a la Comunitat Valenciana al conveni de finançament que, anualment, se subscriu amb la Comissió Europea.
  
2. Funcions de gestió i control de polítiques d'ocupació
  
a) Les actuacions de gestió i control, en l'àmbit de la Comunitat Valenciana, de les subvencions i ajudes públiques de la política d'ocupació, que atorga l'administració de l'estat a través de l'Institut Nacional d'Ocupació (Inem), i que s'identifiquen en la relació adjunta número 1.
  
b) L'organització i articulació, en l'àmbit de la Comunitat Valenciana, dels convenis amb les entitats associades dels serveis integrats per a l'ocupació, en els termes establits en el títol II del Reial Decret 735/1995, de 5 de maig, pel qual es regulen les agències de col·locació sense finalitats lucratives i els serveis integrats per a l'ocupació i l'Ordre de 10 d'octubre de 1995.
  
c) La gestió i el control dels programes nacionals d'escoles taller i cases d'oficis, regulats en l'Ordre del Ministeri de Treball i Seguretat Social de 3 d'agost de 1994. S'hi inclouen la programació, l'organització i la gestió de les accions, així com l'homologació d'escoles taller i cases d'oficis i l'expedició dels certificats de professionalitat corresponents; tot això segons les condicions que disposa el Reial Decret 797/1995, de 19 de maig, sobre directrius dels certificats de professionalitat i continguts mínims de la formació professional ocupacional.
  
d) La Comunitat Valenciana exercirà al seu àmbit territorial les funcions atribuïdes a l'Institut Nacional d'Ocupació, exceptuades les referents a les prestacions per desocupació, relatives als fons de promoció d'ocupació establides en el Reial Decret 335/1984, de 8 de febrer, pel qual es regulen els fons de promoció d'ocupació, i l'Ordre de 19 de juny de 1986, per la qual es regula el Registre Especial dels Fons de Promoció d'Ocupació i la inspecció i el control d'aquests per l'Institut Nacional d'Ocupació.
  
e) La Comunitat Valenciana gestionarà els fons de les subvencions que no formen part del cost efectiu, d'acord amb la normativa general de l'estat.
  
3. Centres nacionals de formació professional ocupacional
  
La titularitat dels centres nacionals de formació professional ocupacional situats a Alacant i Paterna (València). Aquests centres executaran, a través del finançament corresponent de l'Institut Nacional d'Ocupació, les funcions que tenen atribuïdes aquests per l'article 17 i següents del Reial Decret 631/1993, de 3 de maig, regulador del Pla Nacional de Formació i Inserció Professional.
  
A aquest efecte, la Comissió de Coordinació i Seguiment que es crea en l'apartat C).5 d'aquest acord, articularà els mecanismes necessaris per a garantir una adequada col·laboració entre les dues administracions.
  
En particular, per tal de garantir i potenciar les funcions atribuïdes als dos centres nacionals que s'assumeixen per la Comunitat Valenciana, la comissió podrà formular propostes acordades de qualificació de centre nacional a favor d'un altre centre, que complisca les condicions de recursos i d'ubicació adequades.
  
4. Comissions executives provincials i comissions de seguiment de la contractació laboral
  
La Comunitat Valenciana designarà el president i un dels vocals representants de l'administració pública en les comissions executives provincials de l'Institut Nacional d'Ocupació, en cadascuna de les tres províncies que configuren la Comunitat Valenciana.
  
Així mateix, la Comunitat Valenciana exercirà, a l'àmbit d'aquesta Comunitat Autònoma, les funcions atribuïdes fins llavors a l'Institut Nacional d'Ocupació en les comissions de seguiment de la contractació laboral, regulades en el Reial Decret 355/1991, de 15 de març.
  
5. Potestat sancionadora
  
La Comunitat Valenciana exercirà les funcions d'execució relatives al compliment de les obligacions d'empresaris i treballadors, i, si escau, la potestat sancionadora, en les matèries relatives a l'ocupació i desocupació en els termes que estableix la legislació de l'estat.
  
Per a ordenar l'exercici d'aquestes activitats, cal ajustar-se al que dispose l'acord complementari a aquest traspàs.
  
C) Funcions concurrents i compartides entre l'administració de l'estat i la de la comunitat autònoma i formes institucionals de cooperació.
  
1. Intercanvi d'informació i cooperació permanent, orientada a aconseguir un millor coneixement del mercat de treball, que garantisca la compensació d'ofertes i demandes entre oficines, els principis d'igualtat de drets, de lliure circulació, no-discriminació i treball a tot el territori nacional per als treballadors.
  
2. El registre i el tractament de la informació derivada de les actuacions referents a les funcions de mediació en el mercat de treball garantirà en tots els casos la transparència i l'accessibilitat a aquella del sistema públic d'ocupació estatal. Amb aquesta finalitat s'establirà una metodologia de comunicacions que permeta una coordinació eficaç i que garantisca un sistema d'informació nacional, la gestió global i la coordinació del qual correspon a l'Institut Nacional d'Ocupació. Aquest sistema permetrà, en tot moment, la transparència i la vigència de la informació i la igualtat d'accés per als usuaris i gestors.
  
3. A fi de garantir l'actual nivell d'utilització de l'estadística per a fins estatals, la Comunitat Valenciana facilitarà a l'Institut Nacional d'Ocupació la informació que li permeta l'elaboració de l'estadística sobre l'exercici de les funcions transferides, d'acord amb les definicions actuals o les que, si escau, establisca la Comissió de Coordinació i Seguiment a què fa referència el punt 5 del present apartat, de forma que en quede garantida la coordinació i la integració amb la resta de la informació estadística d'àmbit estatal. D'altra banda, l'Institut Nacional d'Ocupació facilitarà a la Comunitat Valenciana la informació elaborada sobre les mateixes matèries.
  
4. Aquesta cooperació entre les dues administracions garantirà en tot cas la coordinació entre la gestió, el pagament i el control de les prestacions per desocupació i el seguiment del col·lectiu de demandants d'ocupació, als quals s'adrecen les polítiques d'ocupació que es transfereixen.
  
5. Per tal de garantir l'adequada coordinació a que fa referència aquest acord, es crea una Comissió de Coordinació i Seguiment, de composició paritària i constituïda per sis persones: tres designades per l'administració de l'estat i tres per l'administració de la comunitat autònoma.
  
Per mitjà del pertinent conveni entre les dues administracions, s'han de regular les funcions i el règim de funcionament de la mencionada comissió.
  
D) Béns, drets i obligacions de l'administració de l'estat que es traspassen
  
1. Són traspassats a la Comunitat Valenciana, per a l'efectivitat de les funcions que són objecte del traspàs, els béns immobles i els drets que són detallats en la relació adjunta número 2.
  
2. En el termini d'un mes des de la data d'efectivitat d'aquest acord, es firmaran les corresponents actes de lliurament d'immobles i de recepció de mobiliari, equips i material inventariable.
  
E) Personal que és traspassat
  
1. Els mitjans personals objecte de traspàs es detallen nominalment en la relació adjunta número 3, i passaran a dependre de la Comunitat Valenciana en els termes legalment establits en l'Estatut d'Autonomia i totes altres normes que siguen aplicables en cada cas, i en les mateixes circumstàncies que s'especifiquen en els expedients de personal.
  
2. El Ministeri de Treball i Afers Socials notificarà el traspàs al personal interessat tant prompte com el Govern aprove el present acord per reial decret. També trametrà als òrgans competents de la Comunitat Valenciana una còpia certificada de cada un dels expedients del personal traspassat, a més dels certificats d'havers referits a les quantitats meritades durant 1998.
  
3. Pel que fa al personal que es traspassa, i que puga estar afectat pel Pla d'Ocupació de l'Institut Nacional d'Ocupació, aprovat per resolució de la Secretaria d'Estat per a l'Administració Pública de 19 de juny de 1995 (Boletín Oficial del Estado número 149, del 23), la incorporació a la funció pública de la Comunitat Valenciana es farà en els termes que resulten de l'execució d'aquell, d'acord amb les especificacions establides en l'acord complementari del present traspàs.
  
F) Llocs de treball vacants que són traspassats
  
Els llocs de treball vacants que són traspassats són detallats en la relació número 4.
  
G) Valoració definitiva de les càrregues financeres corresponents a les funcions i serveis que són traspassats
  
1. La valoració definitiva del cost efectiu que, en pessetes de 1996, correspon als serveis traspassats a la Comunitat Valenciana s'eleva a 5.010.053.673 pessetes.
  
2. El finançament en pessetes de 1998 que correspon al cost efectiu anual dels serveis traspassats es detalla en la relació número 5.
  
3. El cost efectiu que figura detallat en els quadros de valoració de la relació número 5 és finançarà de la manera següent:
  
Transitòriament, fins que el cost efectiu siga computat per a revisar el percentatge de participació de la comunitat autònoma en els ingressos de l'estat, aquest cost es finançarà mitjançant la consolidació en la secció 32 dels pressupostos generals de l'estat, dels crèdits sobre els diferents components del cost efectiu, pels imports que es determinen que són susceptibles d'actualització pels mecanismes generals establits en cada llei de pressupostos.
  
Les possibles diferències que hi haja durant el període transitori a què fa referència el paràgraf anterior, quant al finançament de les funcions transferides, seran objecte de regularització, si fa al cas, al tancament de l'exercici econòmic que escaiga, mitjançant la presentació dels comptes i estats justificatius corresponents davant una comissió de liquidació que es constituirà al Ministeri d'Economia i Hisenda.
  
4. Com a lliurament per una sola vegada, sense integrar-se en el cost efectiu, es traspassa a la Comunitat Valenciana la quantitat de 87.953.946 pessetes, en concepte d'obres de condicionament de determinades instal·lacions.
  
H) Data d'efectivitat del traspàs
  
El traspàs de funcions i serveis objecte del present acord tindrà efectivitat a partir del dia 1 de gener de 1999.
  
Perquè conste, s'expedeix el present certificat.
  
Madrid, 20 de juliol de 1998.- Els secretaris de la Comissió Mixta: Antonio Bueno Rodríguez i Catalina Escuín Palop.
  
Relació número 1:
  
Relació actual de normes reguladores de les diferents subvencions concedides per l'Institut Nacional d'Ocupació en matèria de foment de l'ocupació:
  
1. Ordre de 2 de març de 1994, per la qual s'estableixen les bases per a la concessió de subvencions per l'Institut Nacional d'Ocupació, en l'àmbit de col·laboració amb les corporacions locals, per a la contractació de treballadors desocupats en la realització d'obres i serveis d'interés general i social, desplegada per la Resolució de 31 de maig de 1994.
  
2. Ordre de 9 de març de 1994, per la qual s'estableixen les bases reguladores de la concessió d'ajudes per l'Institut Nacional d'Ocupació per a la realització d'accions de comprovació de la professionalitat, informació professional, orientació professional i cerca activa d'ocupació, per entitats i institucions col·laboradores sense afany de guanys.
  
3. Ordre de 12 d'abril de 1994, per la qual es regulen les iniciatives locals d'ocupació i els agents d'ocupació i desenrotllament local, i s'estableixen les bases reguladores de la concessió de subvencions i ajudes a aqueixes iniciatives locals d'ocupació i a la contractació d'agents d'ocupació i desenvolupament local.
  
4. Ordre de 13 d'abril de 1994, per la qual s'estableixen les bases reguladores de la concessió de les subvencions consistents en el pagament, als treballadors que facen ús del dret previst en l'article 1 de l Reial Decret 1.044/1985, de 19 de juny, de Quotes a la Seguretat Social, segons el que disposa l'article 4.2 del dit reial decreto, modificat per la Llei 22/1992, de 30 de juliol.
  
5. Ordre de 13 d'abril de 1994, en allò que fa referència a la concessió de les ajudes i subvencions per la contractació indefinida de treballadors minusvàlids que estableix el capítol II del Reial Decret 1.451/1983.
  
6. Ordre de 3 d'agost de 1994, per la qual es regulen els programes d'escoles taller i cases d'oficis, les unitats de promoció i desenrotllament i els centres d'iniciativa empresarial i s'estableixen les bases reguladores de la concessió de les subvencions públiques a aquests programes, desplegada per la Resolució de data 7 de juliol de 1995.
  
7. Ordre de 10 d'octubre de 1995, per la qual se regulen, en desplegament del títol II del Reial Decret 735/1995, de 5 de maig, sobre agències de col·locació sense afany de guanys i els serveis integrats per a l'ocupació, els plans de serveis integrats per a l'ocupació.
  
8. Ordre de 19 de desembre de 1997 (Boletín Oficial del Estado de 30 de desembre), per la qual s'estableixen les bases reguladores de la concessió de subvencions públiques per l'Institut Nacional d'Ocupació en l'àmbit de la col·laboració amb òrgans de l'administració general de l'estat i els seus organismes autònoms, comunitats autònomes, universitats i institucions sense afany de guanys, que contracten treballadors desocupats per a la realització d'obres i serveis d'interés general i social, desplegada per les resolucions de 26 de desembre de 1997 i 21 de gener de 1998 (Boletín Oficial del Estado de 31 de desembre de 1997 i de 7 de febrer de 1998, respectivament).


Còpia Permalink ELI